NM Lag Dressur 2020  ... og D.O.R. dressurjenter var med!
Tekst og foto: Rill Rytter Fjøren

Etter seier i fjorårets lag NM var det Borge Rideklubb som var vertskap for årets lag NM i dressur i helgen. 

Rekordmange lag var meldt til stevnet, hele 23 hestelag og 15 ponnilag, til sammen 114 ekvipasjer. Det har aldri skjedd før. 
Ekvipasjer som vanligvis bor og starter i utlandet er nå hjemme på grunn av koronapandemien, og alle ville selvfølgelig være med i NM. 
Noen av lagene stilte med Norges aller beste dressurhester, andre bruker hestene de har. Og nivået var skyhøyt. 

Veterinærsjekken gikk greit unna fredag ettermiddag, lagene var oppdelt i puljer, tidsskjema var satt opp på forhånd, så det var lite ventetid. Veldig bra.

Med så mange startende ble det lange dager for arrangørene. Lørdag stilte første ekvipasje til start kl. 08.00, mens siste ekvipasje ikke red sitt program før kl. 17.54.  

Drammen og Omegns Sofie Lundqvist startet MA klassene på sin hest Dr Doc. Doc har bare et øye, det andre måttet opereres bort for to år siden, grunnet en øyesykdom. Men han ser utmerket på det andre og fungerer bra på dressurbanen. Lørdag red Sofie og Doc Prix St. Georg klassen til nesten 64 prosent, en solid prestasjon i dette selskapet. 

Sofie har hesten sin hjemme i «garasjen» på Meren i Lier. Hun har verken ridehus eller utebane og trener til daglig dressur på en grusvei eller i skogen. Nå på høsten er det rene luksusen for da kan hun trene på et tresket jorde i nærheten!

Da Sofie fikk tilbud om å være med på D.O.R.s lag hadde hun ikke startet før i år og heller ikke løst lisens. Ikke var hun kvalifisert heller. Dette fikset hun på Grenland noen uker før NM, der hun like godt vant hele klassen. Før NM fikk hun og de andre på laget anledning til å trene på rail på Drammen Ridesenter. 

-Det hjalp utrolig og jeg veldig takknemlig for at vi fikk anledning til det, sier Sofie. Lørdag endte hun som nr. 12 av 25 startende ekvipasjer. 
Klassen ble vunnet av Mathilde Merethe Klaesson / Sandbæks Rio-El, med 77,500%, hun rir for Skedsmo Rideklubb.

Nina Bjerkaas/Precious Tamara skulle ut i lørdagens første MB program, FEI’s lagprogram for juniorer 2009. Klassen var lang med hele 26 startende ekvipasjer. 
Nina og Tamara red en fin oppvisning, men Tamara manglet litt power. Bedømmingen var streng og et par småfeil gjorde at de havnet et stykke ned på resultatlisten. Prosenten lå først på 59,4 prosent, men da resultatene til den ene dommeren ble strøket, endte sluttresultatet på 58,1 prosent og en 24. plass. Vi var alle enige om at bedømmingen var i overkant streng! 
Heidi Christin Elvenes / Rio da Carma, også fra Skedsmo Rideklubb, kapret seieren her med 68,829%.

Lørdagens ettermiddagsklasse. MB:3 hadde hele 32 startende ekvipasjer. 
D.O.R.s tredje rytter, Malin Wang-Johannessen/ Majka’s Romaine red et fint program og ble belønnet med 62,4 prosent, noe som resulterte i en 23. plass.
Carmen Grønvold Johansen/Djamaica de Hus fra Solberg Rytterklubb vant klassen med 67, 8 prosent.

Søndag
Med starttid for første ekvipasje allerede kl.  07.30 søndag morgen, ble det en tidlig lørdagskveld for både oss og arrangørene. Når i tillegg Malin og Nina, kl. 20.30 lørdag kveld fant ut at de hadde meldt feil klasser og måtte bytte starttid samt lære seg nytt program, ble resten av kvelden relativt hektisk og søndag morgen tung. Nina skulle plutselig starte kl. 08.10 i stedet for 13.50 og måtte stå opp kl. 04.45 for å rekke å gjøre klar hesten før oppvarming og start. Sofie skulle starte like tidlig og det var to trøtte ryttere som møttes i stallen kl. 06.00.

På tross av misforståelser og svært lite søvn red Nina red Tamara i FEI’s individuelle program for juniorer 2009 til 61,1 prosent. Nina var fornøyd selv om hun fremdeles savnet samme power i hesten innenfor railen som på oppvarmingsbanen. 
Heidi Christin Elvenes / Rio da Carma fra Skedsmo seiret igjen med 70,8 prosent.

Da Sofie red Dr Doc inn på banen til sin klasse; FEI’s individuelle program for ungryttere, klarte han å få tunga over bittet. Sofie klarte likevel å ri ham til et resultat på 60,8 prosent. Godt gjort. 
- Hadde det ikke vært for at jeg red på lag, hadde jeg nok trukket meg fra klassen, sa Sofie etterpå.
Mathilde Merethe Klaesson/ Sandbæk’s Rio-var suverene vinnere for andre dag på rad med et resultat på 76,6 prosent. 

Malin og Majka’s Romaine var D.O.Rs siste startende i dette NM. De red FEI’s innledende program for juniorer 2009 og oppnådde et resultat på 60, 98 prosent. 
Klassen ble vunnet av Siw Evelyn Krogh Morberg/Bolero Lad fra Tanum Rideklubb.

- Hesten min var nok litt trøtt i dag, smilte Malin etter endt program. - Men jeg er skikkelig stolt av henne, dette er hennes og mitt første mesterskap og veien hit har vært lang. Hun har oppført seg eksemplarisk. 
Vi hadde som mål å komme over 60 prosent begge dagene og det klarte vi. Jeg hadde ingen høye forventninger, dommerne ser etter det lille ekstra og det var med mange fantastisk flotte hester som til vanlig starter på et mye høyere nivå enn dette. Vi hadde uansett aldri hatt sjans til å slå noen av dem. 
Men vi tar med oss gode og konstruktive tilbakemeldinger og fortsetter treningen. Tusen takk for at vi fikk være med. Jeg har kost meg masse, lært masse og gleder meg allerede til neste gang. 

-Ja, nu ble jag inspirerad, smiler opprinnelig svenske Sofie, også hun er klar for å konkurrere igjen. 

Det ble Skedsmo Rideklubb som vant lag NM i år, etterfulgt av sølv vinnerne Solberg Rytterklubb med Borge på bronseplass.
Vi takker Borge Rideklubb for et fantastisk arrangement. Fra blide parkeringsvakter i porten, god plass til biler, hestehengere og lastebiler, rene toaletter til enhver tid, flinke speakere, nok kaffe om morgenen og deilige nysmurte baguetter til frokost. 

Og vi takker vår egen klubb for at vi fikk være med dette. Vi har virkelig kost oss, blitt kjent med hverandre og nytt den gode lagfølelsen. Det har vi jo tid til på dressurstevner! 
Og så satser vi på ny deltagelse i Lag NM neste år, med Skedsmo Rideklubb som vertskap. Da med fire ryttere på laget, slik at vi også kan stryke det dårligste resultatet, sånn som de fleste andre lagene kunne! 

Rill Rytter Fjøren
Stolt lagleder!

